b'\n_START_ARTICLE_\nBorov smolasti rak\n_START_SECTION_\nOpis bolezni\n_START_PARAGRAPH_\nGliva oku\xc5\xbeuje borovo skorjo in povzro\xc4\x8da njeno odmiranje, izcejanje smole in lahko povzro\xc4\x8di raka. Skorjo oku\xc5\xbeijo makrokonidiji in/ali mikrokonidiji, ki jih prena\xc5\xa1a veter ali \xc5\xbeu\xc5\xbeelke. Gliva prodre v gostiteljsko drevo samo skozi rano. Pri starej\xc5\xa1em drevju se bolezen ka\xc5\xbee kot su\xc5\xa1enje vrhov vej oz. venenje iglic, ki najprej postajajo svetlo zelene, nato rde\xc4\x8derjave, na koncu pa se osipajo. Les pod oku\xc5\xbeenim mestom je prepojen s smolo in je zato medeno rumene barve. Gliva lahko oku\xc5\xbei tudi sadike, bolezen pa se pri njih ka\xc5\xbee tako, da postane spodnji del stebelca zadebeljen in se mo\xc4\x8dno smoli, pod skorjo pa je les temno rjave barve in prepojen s smolo.\n_START_SECTION_\nOpis organizma\n_START_PARAGRAPH_\nGliva najverjetneje izvira iz Severne Amerike, kjer so jo prvi\xc4\x8d identificirali leta 1946 v Severni Karolini v ZDA, leta 1986 pa se je pojavila \xc5\xa1e v Kaliforniji. Na Japonskem so prve oku\xc5\xbebe potrdili leta 1990, v Ju\xc5\xbeni Afriki leta 1994, v Mehiki leta 1999 in \xc4\x8cilu leta 2001. V Evropo je bila vnesena na za\xc4\x8detku 21. stoletja. Leta 2005 so prve oku\xc5\xbebe zabele\xc5\xbeili v \xc5\xa0paniji, kasneje pa \xc5\xa1e v Italiji, Franciji in na Portugalskem. V Italiji in Franciji naj bi jo kasneje izkoreninili. V Sloveniji potrjene oku\xc5\xbebe \xc5\xa1e ni.'